Inka Grings

Inka Grings (født 31. oktober 1978 i Düsseldorf er en tysk kvinnelig fotballspiller. Hun er en av de mestscorende tyske spillerne, og har vært toppscorer fem ganger (1999, 2000, 2003, 2008 og 2009. I 2000 scoret hun 38 mål, som er (per februar 2010) rekord i Bundesliga.


== Klubbkarriere ==
Grings ønsket egentlig å bli tenisspiller, men ble ikke tatt opp i den lokale tennisklubben. Dermed spilte hun fotball for det lokale laget TSV Eller 04. Hun skiftet etter hvert til Garather SV, også Düsseldorf, der hun ble til hun ble 18. Deretter ble hun oppdaget av FC Rumeln-Kaldenhausen (senere FCR 2001 Duisburg), der hun har holdt seg siden. Grings spilte seg fort inn på førsteelleveren.
I begynnelsen ble det noen semifinaler og en finale, som laget tapte. Det forandret seg i 1998, da Duisburg vant cupen og kom på tredjeplass i den nystartede serien. Sesongen etter ble Grings toppscorer, uten at hun greide å hindre at Duisburg rotet bort seieren i ligaen i siste runde. Grings gjentok imidlertid toppscorerprestasjonen i neste sesong, og var en viktig brikke da laget vant Bundesliga.
Etter årtusendet var imidlertid Grings skadeforfulgt, og i 2004 vurderte hun å gi seg. Under rehabiliteringen skiftet hun mening og returnerte. Med henne tilbake gikk Duisburg fra fjerde til andreplass, en plass de har beholdt siden, med unntak av 2009, da de endte på tredjeplass, ett poeng bak de to på første og andre. Imidlertid ble innsatsen til Duisburg i serien overskygget av innsatsen i UEFA Women's Cup det året. Grings scoret i samtlige kamper fra kvartfinalene til finalen, med unntak av siste finale. Hun ble toppscorer i Mesterligaen også. I den tyske cupen fikk Duisburg på sett og vis hevn, da serievinner 1. FFC Turbine Potsdam fikk juling 7-0. Grings scoret to mål, da laget allerede ledet 4-0.
Grings har også utmerket seg på en annen måte. Hun kom i krangel med daværende trener Dietmar Herhaus i oktober 2006 etter et forsmedelig tap mot 1. FFC Frankfurt. Han fratok henne kapteinsbindet, og hun fulgte opp med å proklamere at hun kom til å skifte klubb om han fortsatte. På tross av mekling, ble Grings suspendert. Noe etter at Herhaus trakk seg som trener, i desember samme år, ble Grings' suspensjon opphevet. Også privatlivet hennes kom i media, etter at hun, Linda Bresonik og Holger Fach var involvert i et trekantdrama.


== Landslagskarriere ==
Grings debuterte på landslaget i 1996, etter bare en sesong i Bundesliga. Imidlertid ble hun ikke tatt ut til EM i 1997. Hun var med i VM i 1999 og scoret tre mål, men greide ikke å hjelpe Tyskland til å slå USA i kvartfinalen. Grings var også med i OL i 2000, men scoret bare ett mål. Skade forhindret henne i å bli med til EM i 2001, VM i 2003 og 2004-OL. I 2005-EM var hun tilbake, og ble toppscorer da Tyskland ble europamestre. Deretter trakk hun seg fra landslaget i en periode, og ble dermed ikke verdensmester i 2007. Også OL i Beijing gikk hun glipp av. Hun kom imidlertid tilbake igjen, og ble europamester i 2009. Hun ble også toppscorer.


== Referanser ==


== Eksterne lenker ==
(de) Inka Grings – Munzinger Sportsarchiv 
(en) Inka Grings – Olympedia 
(en) Inka Grings – Sports-Reference (OL-resultater – arkivert) 
(en) Inka Grings – FIFA 
(en) Inka Grings – UEFA 
(en) Inka Grings – WorldFootball.net 
(en) Inka Grings – FootballDatabase.eu 
(en) Inka Grings – Soccerway 
(de) Inka Grings – Tysklands fotballforbund 
(de) Inka Grings – Soccerdonna